Aanvallers ‘vrolik’ ná hulle man vir dood agterlaatArgieffoto: Maroela Media Willem Joubert snr., Willem se pa, het Saterdag aan Maroela Media gesê Willem is nog in die intensiewe eenheid van die hospitaal en het nog steeds inwendige bloeding. Hy het verduidelik Willem het die aand omstreeks 21:30 gaan ondersoek instel omdat die motors se alarms herhaaldelik afgegaan het. Ses verdagtes het op hom toegeslaan en hy is met ŉ piksteel gegooi. “Hy het opgehardloop na die huis toe om sy sussie, wat in die huis was, te waarsku. Vermoedelik twee persone het hom agternagesit en hy is in sy arm en deur sy long geskiet,” het Willem snr. verduidelik. Sy 37-jarige sussie het in hierdie stadium van die balkon afgekyk op die toneel en gesien hoe haar broer geskiet word. “Hy het inmekaargesak en sy het gedink hy is dood. Sy het haar eers in ŉ kamer toegesluit, maar toe sy hoor hoe hulle by die huis probeer inbreek, het sy na die kombuis gevlug en kon uit die huis vlug, uit vrees dat hulle haar sou kry.” Een van die plaaswerkers het haar gehelp om deur die hek te klim en sy en die werker kon wegkruip. “Sy het gisteraand gesê alles kom stadig na haar terug. Sy het gedink haar broer is dood. Sy is baie getraumatiseerd oor die voorval.” Nadat Willem geskiet is, het hy self na die swembad probeer gaan, in ŉ poging om die aanvallers weg te lei van die huis. “Hulle het hom ondervra, maar hy was in te veel pyn en het sy bewussyn verloor.” Willem het weer bygekom en hulle het hom gedwing om op sy maag te lê en hulle het hom vasgebind. “Die aanvallers het hom geskop en ook oor sy rug geloop. Hy het gisteraand eers bewus geword van die rugpyn.” Willem kon loskom en het die elektriese heining afgeskakel. “Dit was vir hom baie belangrik om hulp te gaan soek, veral om hulp te kry vir sy sussie.” Willem snr. sê dokters poog steeds om sy seun te stabiliseer. “Hy ontvang tans bloed, want sy bloedtelling is nog baie laag en sy suurstoftelling is ook laag omdat hy in die long getref is. Dokters sal die koeël verwyder sodra hy gestabiliseer is.” Volgens Willem snr. het sy dogter gesê die groep mans het ná die aanval, naby waar sy weggekruip het, verby haar gekom. “Dit het geklink of hulle op ŉ partytjie was. Hulle was vrolik ná ŉ ‘goeie nag se werk’ en vol vreugde.” Die aanvallers het skootrekenaars, selfone, ŉ iPad en professionele kamera gebuit.